## Zakon o porezu na premije osiguranja od automobilske odgovornosti i premije kasko osiguranja cestovnih vozila

### NN 150/2002 (17.12.2002.), Zakon o porezu na premije osiguranja od automobilske odgovornosti i premije kasko osiguranja cestovnih vozila

# HRVATSKI SABOR

2442

Na teme­lju članka 88. Ustava
Republike Hrvatske, donosim

## ODLUKU

### O PROGLAŠENJU ZAKONA O POREZU NA PREMIJE OSIGURANJA OD AUTOMOBILSKE ODGOVORNOSTI I PREMIJE KASKO OSIGURANJA CESTOVNIH VOZILA

Proglašavam Zakon o porezu na
premije osigura­nja od automobilske odgovornosti i premije kasko osigura­nja
cestovnih vozila, koji je donio Hrvatski sabor na sjednici 6. prosinca 2002.

Broj: 01-081-02-3857/2
Zagreb, 11. prosinca 2002.

Predsjednik
Republike Hrvatske
**Stjepan Mesić,** v. r.

## ZAKON

### O POREZU NA PREMIJE OSIGURANJA OD AUTOMOBILSKE ODGOVORNOSTI I PREMIJE KASKO OSIGURANJA CESTOVNIH VOZILA

I. TEMELJNE ODREDBE

Članak 1.

Ovim se Zakonom propisuje
plaćanje poreza na premije osiguranja od automobilske odgovornosti i premije
kasko osiguranja cestovnih vozila.

Članak 2.

Porez iz članka 1. ovoga Zakona prihod je državnog
prora­čuna.

II. PREDMET OPOREZIVANJA

Članak 3.

Porez na premije osiguranja od
automobilske odgovornosti plaća se na premije utvrđene ugovorom s društvom za
osiguranje o obveznom osiguranju cestovnih motornih vozila, odnosno na premije
utvrđene ugovorom s društvom za osiguranja za kasko osiguranje cestovnih vozila.

III. POREZNI OBVEZNIK

Članak 4.

Porezni obveznici su društva za
osiguranje koja s pravnim i fizičkim osobama sklapaju ugovore i naplaćuju
premije osiguranja od automobilske odgovornosti i kasko osiguranja cestovnih
vozila izravno ili neizravno preko posrednika ili zastupnika.

IV. POREZNA OSNOVICA

Članak 5.

(1) Porezna osnovica za
utvrđivanje poreza na premije osiguranja od automobilske odgovornosti je
premija osiguranja koju društvo za osiguranje utvrđuje pravnoj ili fizičkoj
osobi pri sklapanju ugovora o obveznom osiguranju cestovnih motornih vozila.

(2) Porezna osnovica za
utvrđivanje poreza na premiju kasko osiguranja cestovnih vozila je premija
osiguarnja koju društvo za osiguranje utvrđuje pravnoj ili fizičkoj osobi pri
sklapanju ugovora o kasko osiguranju cestovnih vozila.

V. POREZNA STOPA

Članak 6.

(1) Stopa poreza iznosi 15% od
ugovorene premije osigura­nja od automobilske odgovornosti.

(2) Stopa poreza iznosi 10% od
ugovorene premije kasko osiguranja cestovnih vozila.

VI.
POREZNA OSLOBOĐENJA

Članak 7.

Porez na premije osiguranja od
automobilske odgovornosti i porez na premije kasko osiguranja cestovnih vozila
ne plaćaju diplomatska i konzularna predstavništva.

VII. NASTANAK POREZNE OBVEZE

Članak 8.

Obveza obračunavanja poreza na
premije osiguranja od automobilske odgovornosti i poreza na premije kasko
osiguranja cestovnih vozila nastaje u trenutku sklapanja ugovora s pravnom ili
fizičkom osobom.

VIII. PLAĆANJE

Članak 9.

Porezni obveznik iz članka 4.
ovoga Zakona plaća porez na premije osiguranja od automobilske odgovornosti i
porez na premije kasko osiguranja cestovnih vozila u roku 30 dana od dana
nastanka porezne obveze.

IX. POREZNI NADZOR

Članak 10.

Obračunavanje i plaćanje poreza
na premije osiguranja od automobilske odgovornosti i poreza na premije kasko
osiguranja cestovnih vozila nadzire Porezna uprava.

X. OVLASTI MINISTRA FINANCIJA

Članak 11.

Ministar financija propisuje
oblik i sadržaj evidencija o plaćanju poreza po ovome Zakonu.

XI. KAZNENE ODREDBE

Članak 12.

(1) Novčanom kaznom od 5.000,00
do 50.000,00 kuna kaznit će se za prekršaj porezni obveznik:

1. ako ne obračuna porez na
premije osiguranja od automobilske odgovornosti, odnosno na premije kasko
osiguranja cestovnih vozila (članak 4.),

2. ako na propisanu osnovicu ne
primijeni propisanu poreznu stopu (članak 5. i 6.),

3. ako porez na premije
osiguranja od automobilske odgovornosti i porez na premije kasko osiguranja
cestovnih vozila ne obračuna u propisanom roku (članak 8.),

4. ako porez na premije
osiguranja od automobilske odgovornosti i porez na premije kasko osiguranja
cestovnih vozila ne uplati na propisani račun (članak 9.).

(2) Novčanom kaznom od 2.000,00
do 10.000,00 kuna za prekršaj iz stavka 1. točke 1., 2., 3. i 4. kaznit će se i
odgovorna osoba kod poreznog obveznika.

XII. PRIJELAZNE I ZAVRŠNE
ODREDBE

Članak 13.

U žalbenom postupku, obnovi i
prekršajnom postupku, pri utvrđivanju roka zastare te pri obračunavanju,
plaćanju i povratu poreza primjenjuju se odredbe Općega poreznog zakona ako
ovim Zakonom nije drukčije propisano.

Članak 14.

Danom početka primjene ovoga
Zakona prestaje važiti Zakon o porezu na premije osiguranja od automobilske
odgovornosti (»Narodne novine«, br. 107/01.).

Članak 15.

Ovaj Zakon stupa na snagu osmoga
dana od dana objave u »Narodnim novinama« a primjenjuje se od 1. siječnja 2003.

Klasa: 410-19/02-01/03
Zagreb, 6. prosinca 2002.

HRVATSKI SABOR

Presjednik
Hrvatskoga sabora **Zlatko Tomčić,** v. r.

Zakon, NN 150/2002-2442